b"\n_START_ARTICLE_\nWilliam Hartnell\n_START_SECTION_\nDoctor Who\n_START_PARAGRAPH_\nHans opptreden i This Sporting Life ble sett av Verity Lambert, produsenten for den nye science fiction-serien Doctor Who hos BBC. Hun tilb\xc3\xb8d ham tittelrollen og han takket ja, etter at Lambert og regiss\xc3\xb8r Waris Hussein overbeviste ham. Det er denne rollen han er mest kjent for. Hartnell likte oppmerksomheten og hengivenheten barn hadde for denne karakteren og han ble veldig glad i rollen, som gjorde at han tjente \xc2\xa3315 per episode i 1966. Hans motspillere, Anneke Wills og Michael Craze, tjente henholdsvis \xc2\xa368 og \xc2\xa352 per episode._NEWLINE_Hartnell led et stort tap i 1965, mens han jobbet p\xc3\xa5 The Myth Makers. Tanten hans, Bessie, d\xc3\xb8de. P\xc3\xa5 grunn av den fulle timeplanen han hadde mens han jobbet med Doctor Who, kunne han ikke ta fri for \xc3\xa5 v\xc3\xa6re til stede i begravelsen hennes._NEWLINE_If\xc3\xb8lge noen av hans kolleger p\xc3\xa5 Doctor Who, kunne han v\xc3\xa6re en vanskelig person \xc3\xa5 jobbe med. Andre, og spesielt skuespillerne Peter Purves og William Russell og produsent Verity Lambert, har snakket om ham p\xc3\xa5 en positiv m\xc3\xa5te i over 40 \xc3\xa5r. P\xc3\xa5 grunn av hans sviktende helse (arterosklerose) og at han ikke kom godt overens med de nye produsentene etter at Lambert forlot serien, sluttet han i serien i 1966._NEWLINE_Det har blitt sagt at Hartnells sykdom ble overdrevet av Lamberts etterf\xc3\xb8lgere, John Wiles og Innes Lloyd, for \xc3\xa5 rettferdiggj\xc3\xb8re at de sparket ham. Andre sier at produsentene og Hartnell bestemte seg for at det var best at han forlot serien. Hartnell hevdet senere at han ikke ville forlate serien i et ofte sitert brev: \xc2\xabI didn't willingly give up the part.\xc2\xbb At Hartnells helse sviktet, ser ut til \xc3\xa5 bli motsagt av det faktumet at han returnerte til krevende teaterarbeid rett etter at han forlot Doctor Who. Han var ogs\xc3\xa5 med i No Hiding Place og noen andre TV-serier p\xc3\xa5 slutten av 1960-tallet.\n_START_SECTION_\nEtter Doktor Who\n_START_PARAGRAPH_\nHartnell spilte rollen igjen i jubileumsspesialen The Three Doctors for 10-\xc3\xa5rsjubileet i 1973 (historien ble spilt inn i 1972). Han spilte rollen med hjelp av suffl\xc3\xb8rkort, og han dukket bare opp p\xc3\xa5 videoskjermer i historien p\xc3\xa5 grunn av sin sviktende helse. Hartnell hadde blitt d\xc3\xa5rligere p\xc3\xa5 begynnelsen av 1970-tallet, og i desember 1974 ble han permanent innlagt p\xc3\xa5 sykehus. I begynnelsen av 1975 fikk han flere slag p\xc3\xa5 grunn av en karsykdom, og han d\xc3\xb8de av hjertesvikt, mens han sov 23. april 1975. Han ble 67 \xc3\xa5r gammel. D\xc3\xb8dsfallet ble rapportert p\xc3\xa5 BBC News, og de viste et klipp av Doktoren i tardisen fra slutten av episoden The OK Corral, den siste episoden i historien The Gunfighters._NEWLINE_Et klipp fra hans scene p\xc3\xa5 slutten av historien The Dalek Invasion of Earth (1964) ble brukt som begynnelse p\xc3\xa5 20-\xc3\xa5rsspesialen The Five Doctors (1983), selv om en annen skuespiller, Richard Hurndall, spilte den f\xc3\xb8rste Doktoren i resten av episoden._NEWLINE_Biografisk informasjon om Willian Hartnell er vanskelig \xc3\xa5 bevise p\xc3\xa5 grunn av motstridende informasjon fra flere kilder. Hartnell fortalte om en oppvekst som er forskjellig fra det som kan bevises, og den eneste utgitte biografien er av hans barnebarn, Jessica Carney. Selv om boken blir beskyldt for \xc3\xa5 v\xc3\xa6re en hagiografi, forteller Carneys Who's There om vanskelighetene med \xc3\xa5 finne skikkelig informasjon og gj\xc3\xb8r det klart at informasjonen har blitt gransket, tatt fra prim\xc3\xa6rkilder og fra Hartnell-familiens omfattende arkiv. Noen kritikere sier at boken er partisk p\xc3\xa5 grunn av forfatterens slektskap til Hartnell."